রূপা গঙ্গোপাধ্যায়ের মন্ত্রী হওয়ার ক্ষেত্রে পথের কাঁটা কি দলের কেন্দ্রীয় নেতৃত্বের টানাপড়েন! 
রাজ্য থেকে নির্বাচিত বিজেপি’র দুই সাংসদ বাবুল সুপ্রিয় এবং সুরেন্দ্র সিংহ অহলুওয়ালিয়া কেন্দ্রে মন্ত্রী হয়েছেন। সেই তালিকায় রাষ্ট্রপতি মনোনীত রাজ্যসভার সাংসদ রূপার নামও উঠতে পারে। প্রসঙ্গত, কেন্দ্রীয় মন্ত্রিসভায় রদবদল হতে পারে কিছুদিনের মধ্যেই। তখন রূপার ঠাঁই হতে পারে মন্ত্রিসভায়। তবে সেক্ষেত্রে কেন্দ্রীয় নেতৃত্বের অন্দরের টানাপড়েনই বাধা বলে খবর। রূপা এই জল্পনা প্রসঙ্গে ‘এবেলা’কে বলেন, ‘‘এসব কথা কে বলছেন? দল যে দায়িত্ব দেবে, 
পালন করব।’’
সূত্রের খবর, দলের এক সর্বভারতীয় সাধারণ সম্পাদক রূপার হয়ে সওয়াল করছেন। প্রথমসারির এক কেন্দ্রীয় মন্ত্রীও জোরাল দাবি তুলেছেন। যিনি আবার বিজেপি’র প্রাক্তন সভাপতিও। ওই নেতাদের যুক্তি, রূপা কেন্দ্রে মন্ত্রী হলে রাজ্যে কেন্দ্রীয় প্রকল্পগুলির রূপায়ণ আরও দ্রুত করা যাবে। কর্মীরাও উৎসাহিত হবেন। পাশাপাশি, রূপার মতো ‘সেলিব্রিটি’কে মন্ত্রী করা হলে তার প্রভাব পড়বে রাজ্য রাজনীতিতেও। 
আবার দলে রূপার ‘বিরোধী’দের যুক্তি— বারবার  বিতর্কে জড়িয়েছেন ওই নেত্রী। তাতে দলই বেকায়দায় পড়ছে। বিধানসভা নির্বাচনে ‘পুওর থার্ড’ হয়েছিলেন তিনি। এই যুক্তিগুলিকে সামনে রেখে, রূপাকে কেন মন্ত্রিসভায় নেওয়া হবে, সেই প্রশ্ন তুলেছেন কেন্দ্রীয় নেতৃত্বের আরেক অংশ। সূত্রের খবর, রূপার ‘বিরোধিতা’র ক্ষেত্রে সামনে রয়েছেন দলের একদা সভাপতি এবং মন্ত্রিসভার প্রথমসারির একজন। কেন্দ্রীয় মন্ত্রিসভার গুরুত্বপূর্ণ আরেক মন্ত্রীও ‘বিরোধী’ অবস্থান নিয়েছেন। এমনকী, রূপার হয়ে যাঁরা সওয়াল করছেন তাঁদেরই একজনকে রাষ্ট্রপতি মনোনীত সাংসদের ‘বিরোধী’রা মন্ত্রী হওয়ার প্রস্তাব দিয়েছেন!
যদিও সূত্রের খবর, এই টানাপড়েনের মধ্যেও রূপারই পাল্লা ভারী। তবে সাংবিধানিক কোনও বাধা না থাকলেও রাষ্ট্রপতি মনোনীত সাংসদের মন্ত্রিসভায় ঠাঁই পাওয়া নজিরবিহীন।